Восень — прыгожая і рамантычная пара года. Людзі атрымліваюць асалоду ад рознакаляровых пейзажаў, з сумам праводзяць жураўлёў, якія адлятаюць у вырай. У прыродзе пануе супакаенне… А педагогі і вучні Воранаўскай сярэдняй школы гэтай восенню ў прадчуванні свята актыўна рыхтаваліся да прылёту жураўлёў, ды не простых — “крыштальных”! На чале гэтай ганаровай дэлегацыі былі начальнік упраўлення вучэбна-метадычнай работы Акадэміі паслядыпломнай адукацыі Ірына Багачова і начальнік цэнтра развіццёвых педагагічных тэхналогій акадэміі Іван Фёдараў. Мэта семінара — павышэнне прэстыжу настаўніцкай прафесіі, садзейнічанне прафесійным зносінам, распаўсюджванне перадавога педагагічнага вопыту. У рабоце семінара прынялі ўдзел больш за 150 педагогаў раёна, кіраўнікі школ, аддзела адукацыі, спорту і турызму Воранаўскага райвыканкама. Знаёмства пачалося з прадстаўлення ўдзельнікаў семінара. Нязменныя кіраўнікі клуба “Крыштальны журавель” Іван Віктаравіч Фёдараў і Ірына Віктараўна Багачова расказалі аб конкурсным руху, аб дзейнасці клуба, аб тым, што прывяло лепшых педагогаў Беларусі ў наш край.